વિગીલેન્ડ પાર્ક એંસી એકર જમીન પર ફેલાયેલો છે. તેમાં ગુસ્તાવ વિગીલેન્ડે સર્જેલાં તમામ બસો ને બાર શિલ્પ ગોઠવેલાં છે. એમનાં સર્જનોમાં સ્ત્રી-પુરુષનો સંબંધ, મૃત્યુની વિભાવના, ઉદાસી, એકાકીપણાથી માંડીને ઊંડો સ્નેહ અને આશ્લેષના રોમાંચ સુધીના મનુષ્યની લાગણીના હર એક રંગ જોવા મળે છે. ઘેઘૂર વૃક્ષો અને રંગબેરંગી ફૂલક્યારીઓથી શોભતો આઠસો પચાસ મીટર લાંબી ધરી પર રચાયેલો આ પાર્ક પાંચ વિભાગોમાં વહેંચાયેલો છે : પ્રવેશદ્વાર, બ્રિજ, ફુવારો, મોનોલીથ પ્લેટો, અને વ્હીલ ઑફ લાઈફ. લોખંડ ઢાળીને બનાવેલ ભવ્ય પ્રવેશદ્વારની ડિઝાઈન પણ ગુસ્તાવે પોતે બનાવી છે. પાર્કનો લે આઉટ, લેન્ડસ્કેપ, બધું જ એમની પરિકલ્પના અનુસાર રચાયું છે.